تادالافيل

سيالس tadalafil
من علاجات الضعف الجنسى erectile dysfunction ED واللى بدات تطويره شركه ICOS قبل ما يتباع تجارى باسم سيالس عن طريق شركة "ليللى Eli Lilly & company. سيالس تركيزاتها فى العالم 5 و 10و 20 ملى جرام حبايه صفرا شبه اللوز .

فى ديسمبر 2003 وافقت عليه اداره الاغذيه والادويه الامريكيه للبيع فى امريكا كتالت دوا يطلع فى المجموعه دى بعد فياجرا و ليفترا . بتشتغل لمده 36 ساعه عشان كده اشتهرت باسم "حبايه نهايه الاسبوع " . بتستخدم عند اللزوم لعلاج الضعف الجنسى و هو الدوا الوحيد فى التلاته اللى مابيتاخدش اكتر من مره واحده فى اليوم . وزى فياجرا بيستخدموه برضه فى علاج ارتفاع ضغط الرئه pulmonary arterial hypertension وبدا العلاج فى الحاله دى من نوفمبر 2008 بعد ما شركه "ليللي" باعت حق استخدامه فى الحاله دى حصريا لشركه يونايتد ثيرابيوتكس United Therapeutics فى امريكا بمبلغ 150مليون دولار .
 تاريخ 
طبعا لما نذكر سيالس لازم علطول نرجع للام فياجرا اللى انتجتها الشركه العالميه فايزر واللى اعتمدته اداره الاغذيه والادويه الامريكيه FDA فى 27 مارس 1998 واللى كان نقله كبيره وقتها فى المجال ده بمبيعات وصلت مليار دولار . بعد كده وفى 19 اغسطس 2003 وافقت FDA على ليفترا وبعدين سيالس فى 21 نوفمبر 2003 .

سيالس اكتشفتها شركه جلاكسو سميث كلاين GlaxoSmithKline GsK بعد شراكه مع شركه ICOS بدات فى اغسطس 1991.

فى 1993 بدات شركه ICOS فى تطوير مركب من مهبطات الانريم PDE5 و كان الاسم التجريبى للمركب IC351 .لكن فى سنه 1994 اكتشف علما فايزر دوا تانى اسمه سيلدنافيل ( فياجرا ) اللى بيشتغل بنفس الطريقه . شركه ICOS هيا كمان كانت بتطور الدوا للقلب زى ما فايزر كانت بتطوره للمجال ده قبل ترويجه لعلاج الضعف الجنسى . وفى سنه 1994 حصلت ICOS على براءه اختراع للدوا (واللى كان تركيبه مش شبه فياجرا او ليفترا ) وبدات التجارب عليه سنه 1995 لكن سنه 1997 بداوا المرحله التانيه فى التجارب فى علاج ضعف الانتصاب وبدات المرحله التالته من التجارب النهائيه بعد موافقه FDA .

ورغم ان الاتفاق اللى بين جلاكسو GsK و"ICOS" انهم يتقاسموا الارباح النص بالنص لاى دوا يطلع فى الشراكه اللى بينهم لكن سنه 1996 تنازلت جلاكسو لشركه ليللى عن الدوا اللى مكنش من مراكز اهتماماتها فى السوق . فى 1998 كونت ICOS مع "ليللي" شركه Lilly ICOS لانتاج تادالافيل لعلاج الضعف الجنسى باسم سيالس وفى مايو 2002 اعلنت ليللى لادراه طب المسالك البوليه الامريكيه ان تاثير الدوا بيمتد ل36 ساعه ووافقت FDA عليه بعدا كدا بسنه واكتسب تادالافيل ميزه عن فياجرا وليفترا انه فتره نص عمره 17.5 ساعه ( فتره نص العمر هى الفتره اللى الدوا بيبقى تركيزه فيها فى الدم نص تركيزه الاولاني ) وانه بيشتغل لمده 36 ساعه ( بيكون اتبقى ربع تركيز الدوا فى الدم ) بالمقارنه ب 4 ساعات بس لفياجرا .

فى 2007 ليللى اشترت شركه ICOS ب2.3 مليار دولار وقفلوها بعد ما بقا سيالس ملك حصرى لشركه لى لى Eli Lilly وسرحت 500 موظف تقريبن منها وبقت 127 بيولوجى اللى اتباعوا بعد كده لشركه CMC . وبقا سيالس مرتبط بشكل كلى لشركه ليللى Eli Lilly & company

 طريقه الشغل 
 تادالافيل ( سيالس ) من مجموعه كابتات الانزيم PDE5 واللى بيهبطوا انزيم اسمه فوسفودايستريز رقم 5 - PDE5 ودا واحد من مجموعه انزيمات فوسفودايستريزس .
 تهبيط الانزيم رقم 5 بيزود مركب تانى اسمه cGMP . وال cGMP ده بيزود اكسيد النيتروجين NO فى الذكر واللى بيعمل توسيع لاورده الذكر وبتالى تدفق احسن للدم فيه .
 مع العلم ان اكسيد النيتروجين NO بيخرج فى اوقات الاثاره الجنسيه , عشان كده الادويه دى مش بتتشغل الا فى اوقات الاثاره ومش هتشتغل بدون رغبه .
 الجرعه 
 سيالس بتتاخد مره واحده فى اليوم والجرعه بتبدا من 10 ملى جرام واللى ممكن تزيد ل20 او تقل ل5 ملى جرام ( ممكن 2.5 ملى جرام حسب اللجنه الاوروبيه ) وعلى العموم هى حسب الحاله والتحمل بتاع كل شخص .
 فى حالات علو ضغط دم الرئه اقترحت الشركه فى 2008 ان الجرعه 40 تكون ملى جرام يوميا.
لكن الجرعة الفعالة هى ٢٠ مجم.

 الاثار الجانبيه 
سيالس استخدمها 150 الف راجل تقريبن فى وقت التجارب و 8 مليون راجل على مستوى العالم . اشهر عرض جانبى مرتبط بيها هوا الصداع وعسر الهضم ووجع الضهر ,الام العضلات , صهد فى الوش , احتقان وانسداد المناخير , اغلب الاثار دى بتختفى بعد ساعات لكن وجع الضهر والام العضلات ممكن يستمر 12 ل24 ساعه بعد اخدان الدوا ,لكن كل الاعراض - لو فيه - بتختفى تمامن بعد 48 ساعه .

فى مايو 2005 اكتشفت اداره الاغذيه والادويه الامريكيه FDA ان تادالافيل ( سيالس ) وعلى وجه الخصوص مرتبط ببوظان النظر نتيجه التهاب عصب العين non-arteritic anterior ischemic optic neuropathy فى بعض المرضى بعد ما نزل الدوا للسوق وللحقيقه العلميه ان اغلب - بس مش كل - المرضى دول اكتشفوا ان عندهم مشاكل تشريحيه ومخاطر فى الاوعيه الدمويه بتاعتهم ملهاش علاقه بادويه الضعف الجنسى . من اشهر المخاطر دى التدخين والمعمرين فوق 50سنه و مرضى الضغط العالى ومرضى الديسك , مرضى الكوليسترول والاوعيه الدمويه . نسبه حصول مشكله النظر مع الادويه دى اقل من واحد لكل مليون . ولان العدد قليل بالنسبه لملايين المستخدمين اكتفت FDA بتحذير جوه العلبه بالعرض ده والمخاطر المحتمله لمرضى الاوعيه الدمويه . لكن FDA رجعت وقالت انه لازم يتحط استيكر جوه التلات منتجات دول ( فياجرا - ليفترا - سيالس ) بتحذير من الطرش المفاجئ بعد تقارير وصلتها بحصول العرض ده فى بعض الحالات .
 التفاعلات 
زى باقى المجموعه ( فياجرا -ليفترا ) مينفعش يتاخد سيالس مع ادويه النيترات ( ادويه علاج الذبحه ) , لازم يمر بين الدوايين 48 ساعه . عشان كده لازم تبلغ دكتورك لو بتاخد دوا من ادويه الذبحه الصدريه .

 مقارنه 
مجموعه انزيمات فوسفودايستريزس موجوده فى اكتر من مكان جوه جسمنا , وادويه الضعف الجنسى بتحاول تنشن وتهبط رقم 5 اللى موجود فى الذكر (العضو الذكرى ) لكن لان فيه تشابه بين الانزيمات فى الجسم ووجودها فى اكتر من مكان بتحصل الاعراض الجانبيه نتيجه ان الدوا بيشتغل فى اماكن تانيه . سيلدنافيل (فياجرا) و فاردينافيل (ليفترا) كمان بيهبطوا الانزيم رقم 6 -PDE6- واللى موجود فى العين اكتر من تادالافيل (سيالس) . عشان كده بنلاقى شكوى من زغلله العين وشويه مرضى من بتوع فياجرا قالوا انهم بيشفوا الدنيا مزرقه شويه .

كمان سيلدنافيل (فياجرا) و فاردينافيل (ليفترا) بيهبطوا الانزيم رقم 1 -PDE1- اكتر من تادالافيل ( سيالس ) ولان الانزيم ده موجود فى المخ و القلب والعضلات الناعمه للاوعيه الدمويه بيعتقدوا ان تهبيط الانزيم ده هوا المسئول عن صهد الوش واتساع الاوعيه الدمويه وزياده سرعه ضربات القلب .

تادالافيل ( سيالس ) بيهبط الانزيم رقم 11 -PDE11- اكتر من فياجرا وليفترا والانزيم ده ظاهر فى العضلات و البروستاتا والكبد والكلى والغده النخاميه والخصيتين لكن التاثيرات اللى بتحصل عليه لسه مش معروفه .

 الدعايا 
شركه ليللى ركزت اكتر فى اعلاناتها بالمقارنه بالمنافسين على مده ال 36 ساعه . من اشهر الاعلانات صوره لراجل وست فى حمام سباحه ومكتوب على الاعلان " لما هتيجى اللحظه ياترى هتبقى جاهز ؟؟ "
 !?When the moment is right, will you be ready
ودا لان الدوا بيعطى فرصه 36 ساعه للممارسه و علشان كده بيدى فرصه ومده كافيه لاى لحظه حميمه .
ليللى كانت اول شركه تقول شويه اعراض جانبيه فى اعلاناتها زى ماطلبت FDA .اول اعلان ليها كان فى 2004 فى سوبر البولينج كمان ظهر اسم سيالس فى الاستراحه بين الاشواط مع المغنيه المشهوره جانيت جاكسون .

فى 2006 بدات الاعلانات تتجه انهم يجيبوا دكتور وقدامه مرضى كبار السن ويتكلم الدكتور ليهم عن الاعراض الجانبيه . وعمومن بيتقال ان اعلانات التلات منتجات دول وصلت تكلفتها سنه 2004 ل373.1 مليون دولار . اما فياجرا فركزت فى البدايه على قوه الانتصاب و بعد كده ركزت اكتر على حجم مبيعاتها واللى وصلت مليار دولار وعدد اللى استخدموا الفياجرا واللى بالملايين .

 شوف برضه 
 سيلدنافيل ( فياجرا )
 فاردينافيل ( ليفترا )
 كابتات الانزيم PDE5

 لينكات برانيه 
 الموقع الرسمى لسيالس 
 National Institutes of Health
 RxList - Tadalafil 
 Material Safety Data Sheet 

تصنيف:مهبطات الانزيم فوسفودايستريز5